Tegemist oli hea revanšiga tänavuste Prantsusmaa lahtiste kaheksandikfinaalis saadud 2:6, 0:6 kaotuse eest. Kontaveidile oli see tänavuse hooaja 11. mäng maailma esikümnesse kuuluva mängijaga ja kuues võit.

Kontaveit alustas küll pisut rabeda servigeimiga, kui suutis servi hoida ja seejärel suurepärase mänguga 3:0 juhtima minna. Stephens kutsus väljakule treeneri, kes soovitas tal mängutempot alla viia ning pärast seda hakkas eestlanna üha rohkem eksima ja peagi olid tablool viiginumbrid 3:3. Stephensil oli Kontaveidi servil taas kaks murdepalli, aga need suutis Kontaveit päästa, kuid seisul 4:4 sai Stephens teise murde kätte ja hoidis seejärel kindlalt servi, võites avaseti 6:4. Viimasest seitsmest geimist võitis Stephens kuus.

Stephens läks teist setti 3:1 juhtima ja seisul 4:3 oli enda servil 40:0 ees, kuid Kontaveidil õnnestus murda ja seis viigistada. Seisul 4:4 päästis Kontaveit murdepalli ja kasutas 6:5 seisul ära teise settpalli, võites teise seti 7:5.

Otsustavas setis jõudis esimesena servimurdeni Stephens, minnes 3:2 juhtima. Kontaveit murdis aga kohe tagasi ja hoidis seejärel kindlalt servi, minnes ise 4:3 ette. Järgmises geimis oli Kontaveidil taas murdepall, aga ta ei suutnud seda ära kasutada ja jäi siis omakorda enda pallingul 0:40 taha. Ameeriklanna murret siiski kätte ei saanud ja Kontaveit asus 5:4 juhtima. Stephensi servil läks Kontaveit 40:0 ette ehk teenis kolm matšpalli ja ta realiseeris neist kohe esimese, võites seti 6:4.

Tõusude ja mõõnadega kulgenud kohtumine kestis veidi üle kahe ja poole tunni ning lõppes Hiina aja järgi veidi enne südaööd.

"Tunnen end väga hästi ja olen väga õnnelik, et võitsin. Olen äärmiselt rahul!" kommenteeris Kontaveit kohe pärast matši. "Püüan nüüd taastuda, see oli raske mäng, aga loodetavasti saan natuke puhata ja siis olen järgmiseks mänguks valmis."

Kontaveit servis mängu jooksul kolm ässa ja tegi kaks topeltviga, Stephens sai kirja ühe ässa ja kaks topeltviga. Mängitud punktidest võitis Kontaveit 109 ja Stephens 98. Eestlanna realiseeris seitsmest murdevõimalusest viis, Stephens suutis 11 murdepallist ära kasutada neli.

Teises ringis läheb Kontaveit vastamisi ameeriklanna CoCo Vandeweghe (WTA 49.) ja äsja Tokyos heas hoos olnud horvaatlanna Donna Vekici (WTA 45.) vahelise kohtumise võitjaga.

Stephens pole pärast mulluse US Openi võitu suutnud Aasia turniiridel veel võiduarvet avada, Wuhanis avaringiga piirdumine aga jätab tõsise pitseri tema võimalusele aastalõputurniirile pääseda.

Anett Kontaveit progresses to the @wuhanopentennis second round!



Defeats Sloane Stephens 4-6, 7-5, 6-4 to claim her 7th Top 10 win of the season! pic.twitter.com/oGy7jxhjMW — WTA (@WTA) September 23, 2018

KONTAVEIT - STEPHENS:

22-aastane Kontaveit ja 25-aastane Stephens on omavahel mänginud vaid korra – tänavuste Prantsusmaa lahtiste kaheksandikfinaalis jäi täiesti liimist lahti olnud Kontaveit mullusele US Openi võitjale kindlalt 2:6, 0:6 alla.

Äsjasel Tokyo turniiril Tokyo turniiril, kus Kontaveit jõudis teise ringi, piirdus Stephens avaringiga, jäädes 4:6, 4:6 alla horvaatlanna Donna Vekicile (WTA 45.). Kontaveit kaotas teises ringis pisut üle kolme tunni kestnud tasavägises maratonmatšis 6:7 (5), 6:3, 7:5 tšehhitar Barbora Strycovale (WTA 25.).

Anett Kontaveit ja Sloane Stephens tänavustel Prantsusmaa lahtistel. Autor: Reuters/Scanpix